
31. marts 2026
Med hjertet i sagen 
Med udgangen af april takker formand Søren Sørensen af efter 25 år i bestyrelsen på Tradium.

Den 30. april 2026 fratræder Søren Sørensen posten som bestyrelsesformand for Tradium, hvilket markerer en milepæl i et langt virke til fremme af de erhvervsrettede uddannelser.

- Jeg kiggede på dåbsattesten allerede for to år siden og besluttede, at jeg ikke ville genopstille efter denne bestyrelsesperiode. Det har givet tid til forbered en god overgang til den nye bestyrelse. Her er heldigvis gode kræfter til at videreføre arbejdet for Tradium, fortæller Søren Sørensen.

Søren Sørensen har ved fratrædelsen siddet i skolens bestyrelse i 25 år, heraf de sidste 18 år som formand – indtil 2010 som formand for Randers Tekniske Skole og efter dennes fusion med Handelsskolen Minerva som formand for Tradium.

En skole der er vokset
Netop skolens fusion i 2010 var en betydningsfuld milepæl, der krævede vision, strategisk tænkning og en forståelse for at bevare og styrke skolens fundament. I samspil med Tradiums direktion var Søren Sørensen med til at skabe sammenhæng og en fælles retning, der har været positiv for skolens udvikling og afgørende for elevernes uddannelsesoplevelse og uddannelsesmiljø.

- Det var nogle begivenhedsrige år. Da vi på Randers Tekniske skole var i kontakt med handelsskolen på Minervavej omkring fusion, blev jeg samtidig bedt om at håndtere, at AMU på Ring Djursland gik konkurs. Vi fik også dele af AMU Østjylland, hvor jeg sad som næstformand, under vingerne i den periode, da det blev udspaltet. Det gjorde, at vi voksede meget og fik mange fagligheder under samme tag, fortæller Søren. 

Den store skole gjorde det muligt at investere i skolens fagmiljøer – i Sørens periode er der blandt andet bygget murerafdeling, autoafdeling, tømrerværksted, college, mobilitetscenter og senest i januar 2026 har Søren stået for talen ved rejsegildet for Tradiums nye autohal. 

Motiveret af at sikre flere uddannelse
Søren Sørensen fik som fabrikschef ved togfabrikken i Randers, en arbejdsplads med 110 lærlinge, øjnene op for arbejdet med unge og uddannelse og har gennem alle årene været motiveret af at sikre, at flere unge får en faglig uddannelse og de bedst mulige rammer for det. 

- Jeg sørgede for at vores elektrikerlærlinge på fabrikken kunne få en fuld uddannelse ved at indgå kombinationsaftaler med installatører i byen. Jeg var også med ude i byens folkeskoler og fortælle om erhvervsmuligheder i industrien, det var nogle af mine første berøring med skoleverdenen, siger Søren.

Søren havde så tydelig flair for arbejdet, at DI udpegede ham til bestyrelsen på teknisk skole. Sidenhen har Søren Sørensen blandt andet etableret partnerskaber mellem arbejdsmarkedets parter og offentlige myndigheder, ikke mindst Randers Kommune, til gavn for aftagerne af de erhvervsrettede uddannelser. Her har han kunnet bruge sit store netværk i byen, ikke mindst gennem sin mangeårige rolle som fabriksdirektør ved togfabrikken ABB Scandia / Bombardier Transportation  – hvad enten målet har været at skabe flere praktikpladser til unge, få flere unge til at tage en faglig uddannelse, eller sikre at ufaglærte bliver opkvalificeret og arbejdsmarkedsparate.

Søren sad endvidere i Medaljefonden Østjylland fra 2000- 2004, og i 2005 modtog han og Bombardier Transportation Netværksprisen, også kendt som ”Erhvervslivets ridderkors” for at hjælpe unge med udfordringer ind i uddannelse og arbejdsmarked. 

Professionalisering af bestyrelsen
I bestyrelsesarbejdet har Søren Sørensen stået for en professionalisering af arbejdet, der inddrager alle medlemmers kompetencer.

- Jeg indførte ”BUS – Bestyrelsesudviklingssamtaler” i bestyrelsen og har sørget for, at der bliver gennemført bestyrelsesevalueringer. Jeg har altid syntes, det er vigtigt, at vi i bestyrelsen er fælles om at skabe en fantastisk skole ud fra bestyrelsesmedlemmernes forskellige baggrunde og en professionel forståelse af, hvad bestyrelsesarbejdet går ud på. Vi startede for år tilbage på det, man lægger mere vægt på i dag, fortæller Søren.

Bestyrelsesarbejdet har været eksemplarisk for sektoren, og i Søren Sørensens periode som formand er bestyrelsen for Tradium således to gang i 2013 og i 2024 blevet kåret som Årets bestyrelse af Forum for Offentlige Bestyrelser med begrundelse i en forbilledlig governance-struktur. 

Fremtidsblikket
Også i Søren Sørensen sidste bestyrelsesperiode har der været store opgaver at arbejde med, ikke mindst den indledte fusion med Paderup Gymnasium, herunder samlokaliseringen med HTX, og forandringen af uddannelseslandskabet, der venter i de kommende år.

- Fusionen med Paderup og etableringen af et naturvidenskabeligt gymnasium vil give endnu mere bredde i uddannelserne på skolen. Ydermere er det et godt fundament for at løfte den EPX, som jeg håber, vi får et godt samarbejde om i Randers. I fremtiden tror jeg også, der er opgaver, vi skal blive bedre til at løfte sammen med vores kollegaskoler i andre byer, for eksempel udbuddet af grund- og hovedforløb på erhvervsuddannelserne, slutter Søren Sørensen.

Søren Sørensen afsked markeres med en reception på Tradium den 17/4. 


Om Tradium
”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.
Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. 
Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid. 
Læs mere om os på tradium.dk

